Geskiedenis | Môreson Geskiedenis – Môreson
Die inrigting sou op 26 Julie 1917 open en die eerste huis op die hoek van Wellington- en Courtenaystraat word gehuur teen 4 pond per maand. Die matrone was ene Mej N. Fourie (sy het later Mev Jordaan geword en in Hibernia straat 2 gewoon). Aan die begin het die matrone al die werksaamhede alleen behartig, met die hulp van die dogters. Soos die getalle gegroei het, moes daar later meer personeel aangestel word. Die dogters is in allerhande huishoudelike take opgelei, en van hulle is later deur welvarende gesinne ingeneem om te help met lap en stopwerk, asook versorging van kinders.
Op 27 Januarie 1918 word besluit om 'n basaar te hou vir fondsinsameling, en 'n bedrag van 3 pond word vasgestel vir dogters wat wil inwoon. Daar word ook leesboeke aangeskaf en op Die Burger, Die Huisgenoot, Die Kerkbode en Sarie ingeteken.
Gedurende 'n Kongres te Robertson, word daar in 1920 besluit dat die Huishoudskool voortaan onder die Unie Departement sou sorteer en word 'n toelaag van 33 pond per kind toegestaan deur die Unie Onderwys Departement.
Die skool wat aanvanklik as 'n Huishoudskool begin het, word dus in 1920 omskep in 'n staatsgesubsidiëerde Kinderhuis. In 1923 word daar deur die bestuur besluit om jaarliks 'n verslag aan die ACVV te stuur oor die werksaamhede en in 1925 vra
Mej Issie Schoeman ondersteuning van die ACVV. Teen 1927 is daar 82 dogters in die Huishoudskool.
In 1929 het die getalle van die dogters gedaal tot 46 en is 'n versoek aan die Departement gerig om dit aan te vul en aan die begin van die dertigerjare is die versoek herhaal. Daarna het die getalle geleidelik tot 'n 100 dogters gestyg en is 'n ander gebou in Yorkstraat betrek. Die ouderdomme van die dogters het gewissel van 8 maande tot 18 jaar.
In 1930 word daar ook besluit om die inrigting 'n naam te gee, naamlik Môreson.
In 1937 laat weet die Departement van Volkswelsyn dat dogters van 18 jaar, hul ontslag uit die inrigting kan kry. Mej schoeman, wat 17 jaar 'n minimum vergoeding (behalwe 'n 10 pond bonus in 1936) gewerk het, besluit om te bedank en dit bring Môreson voor nuwe probleme te staan.
Nuwe probleme en opsies
1) Môreson aan die Regering oorgedra word;
2) ACVV Hoofbestuur versoek word om dit 'n inrigting van die vereniging te maak;
3) Die plaaslike ACVV tak die volle verantwoordelikheid moet dra.
Uiteindelik besluit die ACVV om die Môreson inrigting onder sy beheer te hou, en dat
Môreson bestuur sou word deur 'n subkomitee bestaande uit 7 lede van die plaaslike tak, en drie manspersone: 1 verteenwoordiger van die kerk en 2 uit die onderwys.
Op 23 Julie 1970 word daar besluit dat die Bestuur Grietjie se troue sou reël, en wel
dan ook vir die 5de Desember 1970 in die eetsaal van Môreson!
In Oktober 1970 word besluit om 'n egpaar aan die hoof van Môreson aan te stel. Die man sou as prinsipaal R200 kry en die vrou, as hoofmatrone 'n R100. Mnr en Mev H. Schoeman word in hierdie poste aangestel.
Nuwe name, nuwe gesigtige
Einde Desember 1985 het Mev Sorette Kruger as Hoof bedank en is Mev Ria Hatting aangestel. Sy is opgevolg deur Mej Lynette Rossouw.
Huis 8, wat eers in 1987 voltooi is, sou Spitskop genoem word, maar weens praktiese redes word daar nou net nommers gebruik. Die name is egter op elke huis aangebring. Op 1 April 1991 is Mej Susan Crafford (later Kuyler) as Hoof aangestel en in 1999 is Mev Anna Porter aangestel en in die Pos as Hoof was tot en met Mei 2015. Die huidige Hoof/Bestuurder is Mev Ronell Lindholm.
Môreson Kinder en Jeugsorgsentrum funksioneer vandag steeds op die perseel van 3,82 hektaar aan die oewers van die Katrivier, wat in 1977 in gebruik geneem is. Dit bestaan uit 8 huise waarin 12 tot 14 kinders in elkeen deur bekwame kinder en jeugsorgwerkers versorg word. Kombuis, huishoudelike en instandhoudingspersoneel en ander personeel soos die tesourier, sekretaresse, verpleegkundige, hulpmaatskaplike werker, program koordineerder en twee maatskaplike werkers staan die hoof/bestuurder by om na die kinders se belange om te sien.
Daar is tans 100 kinders tussen die ouderdomme van 3 tot 18 jaar wat by Môreson versorg word.
Die terrein met sy netjiese geboue en pragtige groen grasperke met bome, swembad en speel-apparaat, is waarlik 'n monument vir diegene wat so hard gewerk het om dit tot stand te bring.
Gedurende Januarie 2014 begin 'n tuisonderrigprogram onder leiding van Mev Maretha Joubert. 'n Klaskamer is aangebou wat aangrensend is tot huis 3.
Die geskiedenis van Môreson sal egter nie volledig wees sonder die name van een van diegene wat baie tyd en moeite ingesit het om Môreson te bring waar dit vandag is nie. Mev Kath Jansen was vir 24 jaar 'n lid van Môreson se Bestuurskomitee en ook vir 12 jaar – sedert 25 Junie 1984 tot April 1996 – Voorsitter van die Bestuur. Mev Jansen is gedurende Julie 2016 oorlede. Mev Rosie Schoeman was ook vir baie jare hier betrokke.